text: नई दिल्‍ली: अपनी फिटनेस और स्टाइलिश अंदाज के लिए पहचानी जाने वाली बॉलीवुड अदाकारा शिल्पा शेट्टी कुंद्रा का कहना है कि एक ऐसा समय भी था जब वह अपनी फैशन संबंधी पसंद को लेकर निश्चित नहीं थीं और फैशन के बारे में उन्होंने कई गलतियां भी की हैं. शिल्‍पा शेट्टी राजधानी में आयोजित 'एफडीसीआई इंडिया कूटुर वीक' में डिजाइनर मोनीषा जयसिंह के लिए रैंप पर चलीं. न्‍यूज एजेंसी आईएएनएस के अनुसार शिल्पा ने इस मौके पर मीडिया से बात करते हुए कहा, 'मैं अलग-अलग चीजें करने की कोशिश करती हूं और मुझे लगता है कि मोनीशा और मेरे बीच यही बात सामान्य है और यह भी कि वह किसी और के स्टाइल को अपनाने की जगह खुद का एक स्टाइल बनाती हैं, जिससे मैं पूरी तरह राबता रखती हूं. मैं ऐसा कुछ नहीं करना चाहूंगी जो दूसरे कर रहे हैं.'